**קבוצת תיאטרון פלייבק משולבת לבני משפחה ומתמודדים במילם כרמיאל**

## הרכב הקבוצה קבוצת תיאטרון משולבת שייקחו בה חלק בני משפחה של מתמודדים עם פגיעה נפשית- הורים, בני זוג, אחים ובנים למתמודדים יחד עם מתמודדים עם פגיעה נפשית המתאימים לתהליך המצריך כוחות. הקבוצה כעיקרון לא מיועדת לבני משפחה ומתמודדים מאותה משפחה. רציונל לכל אחד יש סיפור. כל אחד יחיד ומיוחד עם סיפור אחר וכולנו מורכבים מהרבה סיפורים: שמחים, כואבים, מצחיקים, מרגשים, מכוננים, טריוויואליים או דרמתיים. תיאטרון הפלייבק הוא תיאטרון בו לכל אחד בקבוצה יש מקום ומרחב בטוח ולא שיפוטי להשמיע את הסיפור שלו שמקבל הד בלבבות חברי הקבוצה ומוחזר אליו חזרה באלתור יצירתי ברגישות וכבוד למספר והרבה אהבת אדם. הפלייבק הוא כלי נהדר המסייע להוריד מסכות, למוסס הגנות, להתחבר לאנושי ולייחודי של כל משתתף כאדם ללא קשר לכותרת איתה הוא מגיע לקבוצה. תיאטרון הפלייבק הוא כלי רב עוצמה המאפשר ומעודד שיח בין אישי הנותן מקום לכל הקולות השונים להישמע ולהדהד בתוכנו ודרכנו. הוא מביא לשינוי עמדות חברתיות הן בתוך הקבוצה ומתוך כך גם כלפי הקהילה החוצה. תיאטרון הפלייבק מחזק מאד את הקשבה, האמון, היצירתיות, הספונטאניות, הקשר ושיתוף הפעולה. הפלייבק הוא פשוט מאד להפקה כך שניתן כשהקבוצה תבשיל לכך לקיים מספר הופעות בפני קהלים קטנים בלי מאמץ הפקתי גדול. ניתן להופיע כמעט בכל חלל ללא הגברה, תאורה תפאורה וכו'. השילוב בין בני משפחה ומתמודדים באמצעות תיאטרון הפלייבק הוא ייחודי וחלוצי.

**מטרות**

* העצמה אישית וקבוצתית לכלל חברי הקבוצה.
* שבירת סטיגמות, דרך העמקת ההיכרות בין בני המשפחה למתמודדים הן בתוך התהליך הקבוצתי וכתוצאה מכך גם בקהילה החוצה באמצעות מופעים בפני קהילות שונות.
* דרך העבודה היצירתית והמפגש עם הפרספקטיבות השונות במשפחה-מתאפשרת העמקה בהיכרות עם עצמי ועם הסיפור ההתמודדות האישי. כמו-גם, הרחבה של מיומנויות ההתמודדות עם המשבר והחולי והמשפחה.
* לקדם חברה גמישה רחבה ומכילה יותר - המאפשרת לנו להסתכל על האחר מעבר לסטיגמה ולראותו גם כאדם וכיוצר.
* הזדמנות להיות מופתעים, להרגיש טוב עם עצמנו - כשאנו פוגשים אדם שנראה שונה. לגלות שיש שם אדם. זוהי הזדמנות גם לגלות חלקים נוספים בעצמנו.
* התפתחות כיחידים וכקבוצה- סביב יכולות היצירה והאלתור הדרמתיים.

**גיוס שחקנים לקבוצה**להקמת הקבוצה אנו זקוקים להרכב התחלתי מינימלי של 5 מתמודדים בשלבי החלמה מתקדמים ו-5 בני משפחה. הרצוי הוא לפתוח קבוצה בת 15 משתתפים. **ראיונות אישיים**כל משתתף בקבוצה יעבור מפגש אישי מקדים עם המנחה, על מנת לבחון מקרוב את ההתאמה, המוטיבציה ההתמדה ובנוסף להכין את המעמד לתהליך.